Der er travlt ved metalvirksomheden Treco i Aalestrup. De har modtaget en kæmpe ordre fra ingen andre end det canadiske postvæsen, der tilsyneladende har et stort behov for nye postkasser. Bestillingen lyder på tusindvis af nye postkasser, der skal fragtes over atlanten. - Vi skal lave 7500 bokse om året over de næste fire år, fortæller projektchef Nicolaj Bøjlund Andersen. Værdien af den canadiske bestilling er på 250 millioner kroner. - Vi er stolte af, at vi formår at trække sådan en ordre her i Nordjylland, når vi har været oppe imod en masse store virksomheder i Canada, fortæller Nicolaj Bøjlund Andersen. Så stor en ordre er ikke bare noget, man lige hurtigt ordner. Heller ikke hvis man er en virksomhed, der har arbejdet med metal i 25 år. - Det er en kæmpe ordre for sådan en virksomhed som Treco, siger projektlederen. Den kræver også nye lokaler, så virksomheden har lejet 4000 nye kvadratmeter, der allerede er i brug. Samtidigt har de ansat 14 nye medarbejdere. En af dem er Gitte Markussen. Hun bruger nu sine dage på at samle postkasser. - Det er et stort projekt, fortæller hun. Det udvikler sig hele tiden, og så kan man se, at der kommer et fint produkt ud af det, fortæller hun, mens hun arbejder med at få jerndelene til at passe sammen. Der er dog flere som Gitte, der kan regne med at komme i arbejde på grund af den nye aftale. På sigt forventer virksomheden, at 60 personer i Aalestrup skal lave postkasser til Canada. Den første sending postkasser skal leveres til august. I første omgang har virksomheden kontrakt for fire år med det canadiske postvæsen, men den kan forlænges til yderligere fem år.
​De har et stort behov for postkasser i Canada, og de skal produceres i Danmark.